РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/81-17

4. јун 2017. године

Б е о г р а д

ЗАПИСНИК

16. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ,ОДРЖАНЕ 17. МАЈА 2017. ГОДИНЕ

 Седница је почела у 10 часова и 35 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Студенка Ковачевић, Јелена Мијатовић, Зоран Бојанић, Снежана Р. Петровић, Иван Манојловић, Томислав Љубеновић, Горица Гајић, Иван Костић и Војислав Вујић.

 Седници су присуствовали заменици одсутних чланова Одбора: Станислава Јаношевић (заменик члана Одбора Драгомира Карића), Снежана Пауновић (заменик члана Одбора Новице Тончева), Александар Стевановић (заменик члана Одбора Бранислава Михајловића) и Наташа Михаиловић Вацић (заменик члана Одбора Владимира Маринковића).

 Седници нису присуствовали чланови Одбора Дејан Николић и Здравко Станковић, нити њихови заменици.

 Седници су, на позив председника, присуствовали: Милун Тривунац, државни секретар у Министарству привреде, Драган Угрчић, помоћник министра привреде и Јелена Арсић, саветник у Министарству привреде, Стеван Никчевић и Весна Ковач, државни секретари у Министарству трговине, туризма и телекомуникација и Рената Пинџо, помоћник министра трговине, туризма и телекомуникација.

 На предлог председника, Одбор је једногласно утврдио следећи

Д н е в н и р е д

 1. Разматрање Информације о раду Министарства привреде за период октобар-децембар 2016. године (број 02-310/17 од 10. фебруара 2017. године);

 2. Разматрање Извештаја Министарства привреде о стању поступка приватизације за октобар 2016. године (број 02-23057/16 од 29. новембра 2016. године);

 3. Разматрање Извештаја Министарства привреде о стању поступка приватизације за новембар 2016. године (број 02-3476/16 од 20. децембра 2016. године);

 4. Разматрање Извештаја Министарства привреде о стању поступка приватизације за децембар 2016. године (број 02-195/17 од 30. јануара 2017. године);

 5. Разматрање Извештаја Министарства привреде о стању поступка приватизације за јануар 2017. године (број 02-695/17 од 21. марта 2017. године);

6. Разматрање Извештаја Министарства привреде о стању поступка приватизације за фебруар 2017. године (број 02-696/17 од 21. марта 2017. године);

7. Разматрање Извештаја Министарства привреде о стању поступка приватизације за март 2017. године (број 02-872/17 од 21. марта 2017. године);

 8. Разматрање Извештаја о раду Министарства трговине, туризма и телекомуникација за период од 1. октобра 2016. године до 31. децембра 2016. године (број 02-287/17 од 8. фебруара 2017. године);

9. Разматрање Извештаја о раду Министарства трговине, туризма и телекомуникација за период од 1. јануара 2017. године до 31. марта 2017. године (број 02-1291/17 од 12. маја 2017. године);

10. Разно.

 Пре разматрања тачака утврђеног дневног реда, Одбор је већином гласова усвојио записнике 13, 14. и 15. седнице Одбора.

 На предлог председника, Одбор је већином гласова одлучио да обједини расправу о првој, другој, трећој, четвртој, петој, шестој и седмој тачки дневног реда, и да обједини расправу о осмој и деветој тачки дневног реда.

####  Председник Одбора је подсетила да, у складу са чланом 229. Пословника Народне скупштине, министар информише надлежни одбор Народне скупштине о раду министарства једном у три месеца, а о закључцима одбора поводом поднете информације, одбор подноси извештај Народној скупштини (прва, осма и девета тачка утврђеног дневног реда). Одбор, у складу са чланом 84. Закона о приватизацији и чланом 54. Пословника Народне скупштине, разматра редовне месечне извештаје Министарства привреде о стању поступка приватизације, закљученим уговорима о продаји капитала, односно имовине, са приложеним уговорима, покренутим поступцима приватизације, раду субјеката надлежних за спровођење поступка приватизације, а Министарство привреде пружа све потребне податке и информације по захтеву Одбора (друга, трећа, четврта, пета, шеста и седма тачка утврђеног дневног реда).

 Прва, друга, трећа, четврта, пета, шеста и седма тачка дневног реда - **Информација о раду Министарства привреде за период октобар-децембар 2016. године; Извештај Министарства привреде о стању поступка приватизације за октобар 2016. године; Извештај Министарства привреде о стању поступка приватизације за новембар 2016. године; Извештај Министарства привреде о стању поступка приватизације за децембар 2016. године; Извештај Министарства привреде о стању поступка приватизације за јануар 2017. године; Извештај Министарства привреде о стању поступка приватизације за фебруар 2017. године; Извештај Министарства привреде о стању поступка приватизације за март 2017. године**

 Одбор је размотрио Информацију о раду Министарства привреде за период октобар-децембар 2016. године и поднео Извештај Народној скупштини.

 У уводним напоменама, представници Министарства привреде изнели су да су од октобра 2016. године до марта 2017. године у портфељу Министарства привреде била 174 предузећа која су била у поступку приватизације, а тренутно их је 156. Број предузећа се стално мења, јер код неких предузећа долази до раскида уговора о приватизацији, када се враћају у портфељ Министарства привреде. Циљ Владе је да се број предузећа која још нису приватизована смањи на 120 до 130 до краја мандата. У Министарству привреде образоване су посебне радне групе за комплексна предузећа као што су „Петрохемија“,„РТБ Бор“ или **„**Галеника“, које решавају случај по случај**.** У пракси се показало да су се за један број предузећа над којима је од 2015. године и почетка 2016. године покренут стечајни поступак (уновчена имовина, исплаћене зараде и решени вишкови запослених кроз социјалне програме), сада нашли купци и запослили нови радници. Продаја имовине кроз стечај се показала као ефикасан начин приватизације за мања предузећа, док се велика предузећа решавају појединачно.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* када ће се измене Закона о стечају наћи пред Народном скупштином, шта ће бити нова решења и које ће слабости у досадашњој примени бити отклоњене;
* који су детаљи о даљим плановима у „РТБ Бор“ и када се може очекивати коначно решење за ситуацију у „РТБ Бор“ .

 Изнето је мишљење да је за завршетак процеса приватизације нужно изменити важећи Закон о стечају, јер садржи мањкавости које онемогућавају да се ефикасно наплате потраживања.

 Истакнуто је да је важно да Министарство привреде учини максималан напор да се на терену изнађу најбоља могућа решења за велика предузећа у мање развијеним подручјима Србије, јер је егзистенција људи у тим областима директно везана за та предузећа. Такође, Министарство својим програмима подршке малим и средњим предузећима, у сарадњи са Фондом за развој, може значајно допринети унапређењу привреде у мање развијеним деловима Србије. Изнето је задовољство сарадњом са Министарством привреде, пружањем адекватних и благовремених информација и активним учешћем на седници Одбора која је одржана у Крушевцу.

 Изнета је похвала за рад и активности Министарства привреде, посебно у погледу ангажовања на терену и доступности информација и подршке свим микро и малим предузећима, као и у погледу континуираних напора које улаже у решавању вишедеценијских проблема у привреди Србије. Посебно су истакнути резултати примене Закона о стечају и што се у пракси потврдило да стечај може имати позитиван исход. Изражена је нада да ће Министарство привреде успети да реши и проблем предузећа „14. октобар“, где је у питању била нереална процена капитала.

 У одговору на постављена питања, изнето је да је за припрему Нацрта закона о изменама и допунама Закона о стечају образована Радна група која је интензивно радила на решењима. у најскорије време ће се усагласити технички детаљи, након чега ће бити упућен Влади на разматрање. Циљ измена Закона је да се убрза поступак стечаја, да се омогући брже уновчење имовине, да се побољша положај хипотекарних поверилаца, који до сада нису могли да буду чланови одбора поверилаца, нити скупштине поверилаца. У извештају Међународног монетарног фонда (ММФ) и Светске банке, Закон о стечају се по квалитету налази на 16. месту у свету. Од фебруара 2015. године су покренута 283 стечајна поступка, од чега је стечајни поступак завршен у значајном броју предузећа, продата је имовина, намирени су повериоци. То се показало ефикасније у односу на поступак приватизације, којим су купци обавезивани на одређене обавезе у погледу инвестиција, поштовања социјалног програма, достављања банкарских гаранција. Купци су у поступку приватизације и након куповине у надлежности Министарства привреде. У поступку стечаја тога нема, купац купује имовину и ставља је у пословну функцију без даљих обавеза. Измене Закона о стечају су предмет разговора уоквиру обавеза из аранжмана са ММФ и биће предмет јунске ревизије. ММФ и Светска банка траже да се измене закона што пре усвоје и уђу у скупштинску процедуру. Добар део приватизационог портфолиа је пресељен у стечај. Претходни концепт и претходни Закон о приватизацији је имао добру намеру да пронађе купце и инвеститоре који би били обавезани да одрже максималну запосленост, да у одређеном временском периоду изврше неопходне инвестиције и да положе првокласне банкарске гаранције. У спровођењу тог концепта долазило је до различитих исхода. Поједини инвеститори су имали добру вољу и намере, али нису могли да се уклопе у трошкове пословања, прилагоде променама на тржишту и да реализују инвестиције на које су се обавезали. Долазило је до ситуација да се уговори раскидају, предузећа враћају у портфолио Агенције за приватизацију, а након законских измена у портфолио Министарства привреде. Министарство привреде се активно ангажује око седам или осам предузећа за која ММФ оцењује да представљају фискални ризик у смислу давања из буџета. У претходном периоду је заустављено масовно давање буџетских средстава и кредитна подршка, која је била хаотична до 2014. године. Проблем „Железаре“ Смедерево је решен на најефикаснији начин, јер је то предузеће стварало највеће губитке и захтевало буџетска давања за покривање губитака од око 110 до 120 милиона евра на годишњем нивоу. Ситуација у „РТБ Бор“ је значајно боља у односу на перид од пре годину и по до две године, када је цена бакра на светском тржишту драстично пала на 4 000 до 4 400 долара по тони. Тада се „РТБ Бор“ суочио са проблемима у ликвидности, није могао да измирује све обавезе на време, а имао је државну гаранцију од 135 милиона евра којом је била гарантована инвестиција у нову топионицу. Реално је претила опасност да се та гаранција активира директно на терет буџета. Поред тога, „РТБ Бор“ је створио дугове према „ЕПС“-у за утрошену електричну енергију. Тренутно све заостале обавезе сервисира и редовно плаћа рачуне за струју, према унапред припремљном плану реорганизације. Ситуација је доста боља, јер је и цена бакра сада око 5 700 до 5 800 долара по тони. За приватизацију „Галенике“ ће бити објављен нови јавни позив. Највећи проблем у приватизацији „Галенике“ је део дуга од 71 милион евра који „Галеника“ дугује комерцијалним банкама и који је обезбеђен хипотеком на новој фабрици у Земуну. Једна порција дуга од око 60 милиона је углавном према истим банкама, а гарантована је државном гаранцијом. Остали део дуга према државним повериоцима је, према Закону о приватизацији, могуће отписати или конвертовати у капитал. „ПКБ“ се припрема за даљу приватизацију. Првенствени циљ Министарства привреде је да се „ПКБ“ приватизује на начин који ће омогућити да се одржи сточарска производња, с обзиром да је “ПКБ“ највећи снабдевач Београда млеком, са око 60%. Пољопривредно земљиште у власништву „ПКБ“ је око 22 хиљаде хектара. Воде се разговори са потенцијалним инвеститорима, са циљем је да се потенцијални инвеститор обавеже да ће одржати производњу минимум три године. ЈП „Ресавица“ које има 4 000 рудара је једина фирма која и даље директно прима субвенцију од 4,4 милијарде динара годишње из буџета Републике Србије, са раздела Министарства енергетике. У просеку, сваки рудар у „Ресавици“ државу кошта један милион динара годишње. „Ресавица“ нема способност да на оперативном нивоу покрије своје расходе. Министарство енергетике спроводи свеобухватну студију која треба да покаже да ли има смисла да се затворе неки од девет рудника, с обзиром да руде у неким рудницима нема. Активности око продаје ових предузећа ангажују око 80% радног времена запослених у Министарству привреде, јер добре продаје представљају и шансу да се приватизацијом и привлачењем инвестиција у ове фирме у краћем или дужем року увећа БДП и одржи запосленост. Тренутно је на снази продужетак огласа за професионализацију менаџмента у „РТБ Бор“. На оглас се пријавио само један заинтересовани кандидат, који је тражио додатни рок да изврши анализе како би предао своју понуду. Идеја за професионализацију менаџмента се јавила у разговору са представницима ММФ и Светске банке, у тренутку када је цена бакра била значајно депресирана и стање у „РТБ Бор“ веома лоше. Главни проблем „РТБ Бор“ је слаба инвестираност у рударске активности. Инвестирано је у топионицу, а нема довољно руде за ту топионицу, која добро ради и која је изграђена према свим еколошким нормама, па се поставља питање сврсисходности инвестирања прво у топионицу. Међутим, треба се подсетити да је та одлука донета у време када је еколошко стање у Бору било катастрофално лоше и када је било угрожено здравље становника Бора. Алтернатива је била да се стара топионица угаси, али у том случају не би постојала могућност да се руда прерађује у земљи. Будућа приватизација узима у разматрање и ту чињеницу. Неопходно је проналажење стратешког партнера, а процена је да је најбољи модел приватизације кроз докапитализацију и инвестирање у рудник, како би се максимално искористио пун капацитет топионице. Потенцијални инвеститор би стекао одређени проценат власништва за износ који се докапитализује за инвестицију, пре свега, у руднике Велики Кривељ и Церово и у проналажење нових лежишта руде. Има више заинтересованих инвеститора, а паралелно се спроводи поступак професионализације менаџмента. Сада је ситуација добра, јер је цена бакра на светском тржишту око 6 000 долара по тони. Влада је образовала Радну групу за „РТБ Бор“, у којој су припадници руководства „РТБ Бор“ и представници више министарстава. Радна група се састаје два пута месечно у Министарству привреде, прати ликвидност и сва плаћања у склопу stand by аранжмана са ММФ. Председник Владе је најавио могуће решење за „РТБ Бор“ од стране кинеских инвеститора.

 У дискусији су учествовали Снежана Б. Петровић, Александар Стевановић, Студенка Ковачевић, Иван Манојловић Драган Угрчић и Милун Тривунац.

 а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период октобар-децембар 2016. године;

 б) Одбор је већином гласова усвојио Извештај Министарства привреде о стању поступка приватизације за октобар 2016. године;

 в) Одбор је већином гласова усвојио Извештај Министарства привреде о стању поступка приватизације за новембар 2016. године;

 г) Одбор је већином гласова усвојио Извештај Министарства привреде о стању поступка приватизације за децембар 2016. године;

 д) Одбор је већином гласова усвојио Извештај Министарства привреде о стању поступка приватизације за јануар 2017. године;

 ђ) Одбор је већином гласова усвојио Извештај Министарсва привреде о стању поступка приватизације за фебруар 2017. године.

 е) Одбор је већином гласова усвојио Извештај Министарства привреде о стању поступка приватизације за март 2017. године.

Осма и девета тачка дневног реда **– Извештај о раду Министарства трговине, туризма и телекомуникација за период од 1. октобра 2016. године до 31. децембра 2016. године; Извештај о раду Министарства трговине, туризма и телекомуникација за период од 1. јануара 2017. године до 31. марта 2017. године**

Одбор је размотрио Извештај о раду Министарства трговине, туризма и телекомуникација за период од 1. октобра 2016. године до 31. децембра 2016. годинеи поднео Извештај Народној скупштини.

 Одбор је размотрио Извештај о раду Министарства трговине, туризма и телекомуникација за период од 1. јануара 2017. године до 31. марта 2017. године и поднео Извештај Народној скупштини.

 У уводним напоменама, представници Министарства тровине, туризма и телекомуникација су истакли да је у Сектору за билатералну и мултилатералну економску сарадњу урађен велики број аката, закључака, извештаја и иницијатива које су покренуте пред Владом, или су прошле процедуру у Влади. Одржана су три мешовита међувладина комитета: Србија-Баден-Виртемберг, економска сарадња Србије и Мађарске и мешовити комитет са Чешком Републиком. Значајне су биле активности за унапређење постојећег Споразума о слободној трговини између Србије и Републике Турске, везане за сектор услуга. Пописан је Споразум о економско-трговинској и техничкој сарадњи са Владом државе Катар. Одржани су бројни билетерални сусрети у циљу јачања економске сарадње и размене. Одржана је заједничка седница Владе Републике Србије са Владом Републике Албаније, заједничка седница са Владом Словеније и заједничка седница са Владом Мађарске. Велики број акативности је вођен у вези са Нацртом закона о изменама и допунама Закона о извозу и увозу наоружања и робе двоструке намене, усклађивање националне контролне листе везане за наоружање, војну опрему и за робу двоструке намене, као и друге активности на хармонизацији ових аката са заједничким контролним листама које се воде на нивоу ЕУ и са којима је Србија у обавези да се усаглашава. Одржан је значајан састанак у вези усаглашавања у овиру Преговарачког Поглавља 30, којим Србија регулише економске односе са иностранством. Одржани су бројни сусрети министра Љајића са министром привреде и трговине Катара и потписан Споразум о пословној сарадњи са Катаром. Значајне су биле активности у Одељењу Министарства које се бави контролом промета наоружања и робе двоструке намене, посебно везане за повећани извоз који се у овом сектору одвија у 2015, 2016. и 2017. години. Активности су биле значајне у оквиру ЦЕФТА групе и ЦЕФТА споразума, за унапређење и даљу либерализацију трговине, односно уклањање свих ванцаринских баријера које постоје, имајући у виду да је ЦЕФТА група други спољнотрговински партнер Србије и да Србија остварује значајни суфицит у спољнотрговинској размени са овим земљама. У другом извештајном периоду, у Сектору за мултилатералну и билатералну сарадњу најзначајније су биле активности везане за почетак међународне изложбе Експо 2017. у Казахстану, која је везана за сектор енергетике. Именован је председник српског мешовитог комитета и директор Павиљона. Остварена је значајна сарадња са Министарством спољних послова у циљу што боље презентације и рационализације трошкова за учешће на манифестацији. У Анкари у Турској је одржан Други састанак Заједничког комитета за праћење примене Споразума о слободној трговини између Србије и Турске. Србија настоји да се либерализује трговина робама, како би се смањио дефицит у размени који има са Турском, а турска страна настоји да се либерализује размена у сектору услуга. Одржано је Седмо заседање Мешовите комисије за економску сарадњу између Србије и Словеније. Констатован је значајан тренд раста размене, тако да је Србија сада пети спољнотрговински партнер Словеније, испред Русије. Одржан је низ значајних сусрета министра трговине, туризма и телекомуникација са председником Владе Црне Горе, као и са најзначајнијим званичницима Краљевине Саудијске Арабије, у циљу анимирања потенцијалних инвеститора из ове земље који су заинтересовани за улагање, како у појединим привредним секторима, тако и у туризам и у инфраструктуру у Србији. У оквиру сарадње са ЦЕФТА земљама, у овој години је коначно, после две године, спроведена процедура избора директора, тако да ће се застоји у сарадњи, неспоразуми и баријере брже решавати. Настављена је успешна сарадња са земљама из ЕУ и са Амбасадом САД, у циљу организације и промоције механизама којима се олакшава и омогућава већа транспарентност у извозу роба које су на режиму контроле. Решавају се бројни проблеми у пласману роба у земље ЦЕФТА који се понављају сваке године, као што је сезонски пласман брашна из Србије у Македнонију, пласман појединих грађевинских материјала на теритроју АП КиМ, као и пласман пива из Србије у Босну и Херцеговину. У раду Сектора унутрашње трговине у периоду од октобра до децембра 2016. године, значајно је да је Влада усвојила Стратегију развоја трговине Републике Србије до 2020. године. Усвојен је Програм усаглашености домаћег законодавства са Директивом о услугама из 2006. године, који се односи на имплементацију Закона о услугама и представља све законодавне и незаконодавне мере које ће се спровести ради имплементације Директиве о услугама. Предлог закона о услугама је упућен Народној скупштини. Закон треба да допринесе развоју услужног сектора у Републици Србији. У претходном тромесечју је покренута иницијатива за формирање Национланог савета за развој трговине. Формирана је Радна група за сарадњу између Министартва трговине, туризма и телекомуникација и Привреде коморе Србије, која би требало да допринесе бољем функционисању тржишта у Републици Србији. У међународној сарадњи у области туризма, једна од најзначајнијих активности је партнерство Србије и немачке Покрајине Баден-Виртемберг. Србија је била земља гост на Дунавском салону, одржаном у марту 2016. године, у оквиру највећег Сајма туризма на свету у Берлину, а у оквиру реализације Дунавске стратегије. Република Србија је чланица Извршног савета Светске туристичке организације Уједињених нација. То је у овом тренутку једна од највиших позиција наше земље у систему Уједињених нација. Запажено је учешће Србије на 15. Европском туристичком форуму у организацији Словачке, у оквиру председавања ЕУ, који се бавио дигиталном трансформацијом у туристичком сектору у ЕУ, у циљу припреме за 2018. годину, која је проглашена за годину туризма Европе у Народној Републици Кини. Туризам је привредна грана која има висок фактор повезивања, унапређивања и регионалне сарадње у оквиру пројекта Регионалног савета за сарадњу који се реализује и у нашој земљи. Влада Републике Србије је 17. новембра 2016. године усвојила Стратегију развоја туризма Републике Србије за период од 2016. до 2025. године. Када је реч о управљању квалитетом у туризму и о стандардима, издато је 139 решења о утврђивању категорија смештаја. Удео виших категорија смештаја са четири звездице доминира у смештајним капацитетима у РС. Око 30% објеката је изграђено у последњих шест до седам година. Одобрена је реализација 77 инфраструктурних пројеката и пројеката развоја туризма укупне вредности 640 милиона динара. Одобрено је 13 пројеката промоције, едукације и тренинга у туризму у вредности од 145 милиона динара. Буџетом је било предвиђено 230 милиона динара за пројекат „Ваучери у Србији“. Прошле године су сви захтеви грађана реализовани до 5. септембра. Од 650 пријављених угоститељских објеката 630 је испуњавало захтеве. Највернији гости су били пензионери, њих 55,9%, запослена лица чија примања не прелазе 60 хиљада динара 33,8%, незапослена лица 9% и остале категорије по Уредби који су имали могућност да конкуришу (лица која остварују право на додатак за туђу помоћ и негу, ратни и војни инвалиди, породице палих бораца и др.). На Међународном сајму туризма у Београду, међу 1 100 излагача, учестовале су и Кина и Руска Федерација. Број посетилаца је достигао рекордан број од 75 хиљада посетилаца из 56 држава. Успостављена је, на системској основи, одлична сарадња у области туризма са Руском Федерацијом, одржан Други састанак Радне групе специјализоване за туризам. Одређене конкретне ствари са тог састанка ће бити реализоване, посебно када је реч о контактима tour оператора, спортиста и студената. Интересовање за ваучере ове године је изнад очекивања. До 31. марта је поднет 22 631 захтев, што је око један и по пута више него прошле године.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- у којој фази су билатерални преговори са Бразилом, Украјином и САД, када је реч о ступању Србије у чланство Светске трговинске организације и да ли је чланство у СТО предуслов за затварање Поглавља 30;

- да ли су правна лица која су се бавила реекспортом пољопривредних производа из ЕУ у Русију препознала рад инспекцијских органа и смањила своје деловање које није у складу са законом;

- шта кочи преговоре са ЕУ везано за границе и обједињено тржиште ЕУ;

- да ли је Привредна коморе Србије успела у напорима да обједини и повећа понуду појединих врста робе која се извози на тржиште Руске Федерације и да ли је држава способна да извесним мерама подржи пласман робе на то тржиште.

 Изнето је мишљење да су ваучери у туризму најбољи пример на који начин држава може да подстакне неку привредну грану и да јој да „ветар у леђа“. Ипак, потребно је да се води рачуна да не долази до дуплирања резервација, како би сви грађани који желе, могли да искористе ову могућност. Високо су оцењени напори Министарства трговине, туризма и телекомуникација на промоцији туристичке понуде и привлачењу туриста, посебно са удаљених дестинација из Кине и Индије, као и активности на унапређењу е-трговине.

 У одговору на постављена питања, изнето је да приступање СТО има два сегмента: билатералне преговоре и хармонизацију наше регулативе са СТО. У билатералним преговорима, остало је да се финализирају преговори са Украјином, САД и Бразилом. Споразум са САД је усаглашен и чека закључивање осталих билатералних спопразума. У оквиру билатералних преговора са Бразилом, потребно је усагласити количину говеђег меса из Бразила. Србија ће највероватније направити неки благи уступак и споразумети се о мањој количини меса која би могла да се увози, пошто наша статистика не бележи увоз меса из Бразила. Када се ради о Украјини, нови министар економије и трговине Украјине изразио је спремност у разговору са министром Љајићем да коригују свој став да Србија мора да сведе све царинске стопе на нула у размени са Украјином (украјинска страна је тражила да се изједначе услови у спољнотрговинској размени као са Русијом). Уколико до тога дође, остали спољнотрговински споразуми ће у кратком периоду бити усаглашени. У извозу робе у Русију је евидентирано неколико проблема. Један извозник свињског и говеђег меса је лажно декларисано порекло које није било из Србије, што је евидентирано од стране ветеринарске инспекције. Тај застој је отклоњен, настављен је извоз за Русију, али је поново од истог произвођача био покушај да се роба која није имала српско порекло извезе по преференцијалним стопама за Русију и поново је дошло до застоја у извозу. С друге стране, било је притужби фитосанитарних инспекцијских органа Русије за претеран третман пестицидима појединих врста јагодичастог воћа, што је створило застој у одређеном периоду, али није креирало већу штету, јер је брзо разрешено. У наредном периоду треба очекивати да ће оставити последице на даљи извоз српских производа на руско тржиште обновљена сарадња између Србије и Турске, традиционалног партнера и једног од највећих снабдевача Русије овим производима. Заједно са Министарством привреде и Привредном комором Србије, организовано је неколико наступа у циљу промоције српских производа и маркетиншког продора и приближавања директним купцима у регионима у Русији, за разлику сарадње са великим руским трговинским ланцима у претходном периоду.

 У дискусији су учествовали Снежана Б. Петровић, Александра Томић, Александар Стевановић, Стеван Никчевић, Весна Ковач и Рената Пинџо.

 Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. октобра 2016. године до 31. децембра 2016. године.

 Сагласно члану 229. Пословника Народне скупштине, Одбор је већином гласова одлучио да прихвати Извештај о раду Министарства трговине, туризма и телекомуникација за период од 1. јануара 2017. године до 31. марта 2017. године.

Десета тачка дневног реда - **Разно**

 Председник Одбора је подсетила да је упућено позивно писмо Шемсудина Мехмедовића, председника Комисије за спољну трговину и царине Представничког дома Парламентарне скупштине Босне и Херцеговине за посету четворочлане делегације Одбора за привреду, регионални развој, трговину, туризам и енергетику, у првој половини ове године, са темом: Анализирање трговинске размене између Босне и Херцеговине и Републике Србије – Како превазићи постојеће баријере. Из Одељења за спољне послове је сугерисано да Одбор прихвати позив.

 Предложила је да Одбор прихвати позив, да у делегацији Одбора учествују народни посланици Снежана Пауновић, Наташа Михајловић Вацић и Горица Гајић, да у пратњи делегације буде Александра Балаћ, секретар Одбора и да термин посете буде 9. јун или 16. јун 2017. године.

 Одбор већином гласова усвојио предлоге председника Одбора.

 Председник Одбора је обавестила да је народни посланик Владимир Маринковић успоставио сарадњу са Секретаријатом ИРЕНА (Међународна агенција за обновљиве изворе енергије) и да је покренуо иницијативу да се у Народној скупштини организује Регионална конференција о обновљивим изворима енергије у Југоисточној Европи 7. јуна ове у сарадњи Одбора, Парламентарног форума за енергетску политику Србије и Економског кокуса.

 Изнето је да би на конференцији учествовали председници надлежних одбора који се баве енергетиком из парламената региона Југоисточне Европе, представници ИРЕНА, Секретаријата Енергетске заједнице, Европске комисије, EUFORES, Министарства рударства и енергетике, Агенције за енергетику Републике Србије, представници организација цивилног друштва, банака и стручне јавности.

 Имајући у виду да ће се 5. јуна одржати састанак Заједничког комитета Народне скупштине Републике Србије и Државне Думе Руске Федерације, изнет је предлог да Одбор упути позив представнику радног тела надлежног за питања енергетике Државне Думе Руске Федерације за учешће на Регионалној конференцији.

 Председник Одбора је обавестила да је одређна од стране председника Народне скупштине за известиоца Народне скупштине на састанку Заједничког комитета Народне скупштине Републике Србије и Државне Думе руске Федерације о теми: Парламентарна подршка економске, трговинске и културне сарадње у сфери пољопривреде, енергетике и туризма.

 Одбор већином гласова усвојио предлог за прихватање иницијативе за учешће у организацији Регионалне конференције.

 У дискусији су учествовале Снежана Б. Петровић и Александра Томић.

 Седница је закључена у 12 часова и 20 минута.

 Седница је тонски снимљена.

 СЕКРЕТАР ПРЕДСЕДНИК

Александра Балаћ Снежана Б. Петровић